CELEX: 32017D2390
Language: bg
Date: 2017-12-15 00:00:00
Title: Решение за изпълнение (ЕС) 2017/2390 на Комисията от 15 декември 2017 година относно съответствието на таксовите единици за 2017 г. за зоната за събиране на такси на Швейцария, определени съгласно член 17 от Регламент за изпълнение (ЕС) № 391/2013 (нотифицирано под номер С(2017) 8498)

20.12.2017   
            
            
               BG
            
            
               Официален вестник на Европейския съюз
            
            
               L 340/51
            
         РЕШЕНИЕ ЗА ИЗПЪЛНЕНИЕ (ЕС) 2017/2390 НА КОМИСИЯТА
   от 15 декември 2017 година
   относно съответствието на таксовите единици за 2017 г. за зоната за събиране на такси на Швейцария, определени съгласно член 17 от Регламент за изпълнение (ЕС) № 391/2013
   
      
         (нотифицирано под номер С(2017) 8498)
      
   
   (само текстовете на италиански, немски и френски език са автентични)
   ЕВРОПЕЙСКАТА КОМИСИЯ,
   като взе предвид Споразумението между Европейската общност и Конфедерация Швейцария по въпроси на въздушния транспорт („споразумението“) (1),
   Като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе | (Регламент за осигуряване на обслужване) (2), и по-специално член 16, параграф 1 от него, и Регламент за изпълнение (ЕС) № 391/2013 на Комисията от 3 май 2013 г. за установяване на обща схема за таксуване на аеронавигационното обслужване (3), и по-специално член 17, параграф 1, буква д) от него,
   като има предвид, че:
   
               (1)
            
            
               С Регламент за изпълнение (ЕС) № 391/2013 е определена обща схема за таксуване на аеронавигационното обслужване. Общата схема за таксуване е съществен елемент за постигане на целите на схемата за ефективност на дейността, създадена съгласно член 11 от Регламент (ЕО) № 549/2004 на Европейския парламент и на Съвета (4) и Регламент за изпълнение (ЕС) № 390/2013 на Комисията (5).
            
         
               (2)
            
            
               В Решение за изпълнение 2014/132/EС на Комисията (6) са определени валидни за целия Европейски съюз цели за ефективност, включително цел за ефективност на разходите на аеронавигационното обслужване по маршрута, която е изразена в установени единични разходи за предоставяне на такива услуги през втория референтен период, обхващащ годините от 2015 г. до 2019 г. включително.
            
         
               (3)
            
            
               В член 17, параграф 1, букви б) и в) от Регламент за изпълнение (ЕС) № 391/2013 е предвидено Комисията да направи оценка на таксовите единици за 2017 г. за зоните за събиране на такси, представени на Комисията от държавите членки до 1 юни 2016 г. в съответствие с изискванията по член 9, параграфи 1 и 2 от посочения регламент. При тази оценка се проверява съответствието на тези таксови единици с изискванията съгласно регламенти за изпълнение (ЕС) № 390/2013 и (ЕС) № 391/2013.
            
         
               (4)
            
            
               Комисията направи своята оценка на таксовите единици с подкрепата на звеното на Евроконтрол за преглед на ефективността, като използва данните и допълнителната информация, предоставени от държавите членки до 1 ноември 2016 г. При оценката Комисията взе под внимание и разясненията и корекциите, направени преди консултативната среща за таксовите единици за 2017 г. за обслужване по маршрута, която се състоя на 23 ноември 2016 г. в изпълнение на член 9, параграф 1 от Регламент за изпълнение (ЕС) № 391/2013, а също и корекциите в таксовите единици, внесени от държави членки след последвалия обмен с Комисията.
            
         
               (5)
            
            
               Въз основа на тази оценка Комисията установи, в съответствие с член 17, параграф 1, буква г) от Регламент за изпълнение (ЕС) № 391/2013, че таксовите единици за 2017 г. за зоните за събиране на такси по маршрута, представени от Швейцария, са в съответствие с изискванията съгласно регламенти за изпълнение (ЕС) № 390/2013 и (ЕС) № 391/2013.
            
         
               (6)
            
            
               Констатацията и уведомлението, че таксовите единици за зоните за събиране на такси са в съответствие с изискванията съгласно регламенти за изпълнение (ЕС) № 390/2013 и (ЕС) № 391/2013, не засягат разпоредбите на член 16 от Регламент (ЕО) № 550/2004.
            
         
               (7)
            
            
               В съответствие с последната алинея от член 17, параграф 1, таксовите единици се определят в национална валута. Съответно, таксовите единици, съдържащи се в настоящото решение, са представени в швейцарски франкове.
            
         
               (8)
            
            
               Комисията проведе консултации с Швейцария по настоящото решение, в съответствие с член 19, параграф 2 от споразумението,
            
         ПРИЕ НАСТОЯЩОТО РЕШЕНИЕ:
   Член 1
   Таксовата единица за 2017 г. от 113,86 CHF за зоната на Швейцария за събиране на такси по маршрута е в съответствие с изискванията съгласно регламенти за изпълнение (ЕС) № 390/2013 и (ЕС) № 391/2013.
   Член 2
   Адресат на настоящото решение е Конфедерация Швейцария.
   
      Съставено в Брюксел на 15 декември 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 114, 30.4.2002 г., стр. 73.
   
      (2)  ОВ L 96, 31.3.2004 г., стр. 10.
   
      (3)  ОВ L 128, 9.5.2013 г., стр. 31.
   
      (4)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).
   
      (5)  Регламент за изпълнение (ЕС) № 390/2013 на Комисията от 3 май 2013 г. за определяне на схема за ефективност на аеронавигационното обслужване и мрежовите функции (ОВ L 128, 9.5.2013 г., стр. 1).
   
      (6)  Решение за изпълнение на Комисията 2014/132/ЕС от 11 март 2014 г. за определяне на валидни за целия Европейски съюз цели за ефективност на мрежата за управление на въздушното движение и алармени прагове, отнасящи се за втория референтен период 2015—2019 г. (ОВ L 71, 12.3.2014 г., стр. 20).